Klaas-Jan Huntelaar

Klaas-Jan Huntelaar (født 12. august 1983 i Drempt, Holland) er en hollandsk fodboldspiller, der spiller for den hollandske Eredivisie-klub Ajax. Han kom til klubben i sommeren 2017. Af tidligere klubber kan nævnes AFC Ajax, Real Madrid, AC Milan og Schalke 04.

Karriere

Opvækst og karriere 
Huntelaar blev født i 1983 i den lille hollandske by Drempt i provinsen Gelderland, som den ene af tre brødre. I en alder af fem år meldte han sig ind i sin første klub, den lokale v.v. H. en K., men blev allerede som 11-årig opdaget og hentet til talentafdelingerne i først De Graafschap og siden storklubben PSV Eindhoven.

Seniorkarriere i Holland 
Huntelaar opnåede ikke den store succes i sin første seniortid, der bestod af et ophold hos PSV Eindhoven og udlejninger til De Graafschap og AGOVV Apeldoorn. I 2004 skiftede han derefter til SC Heerenveen og det var i den frisiske klub at hans karriere for alvor tog fart. I sin første sæson for klubben i scorede han 17 mål i 31 kampe i Æresdivisionen, og da han den efterfølgende sæson scorede 17 mål i de første 15 kampe valgte storklubben Ajax Amsterdam at hente ham til klubben for et beløb på cirka 9 millioner euro.

Huntelaar debuterede for Amsterdam-klubben i begyndelsen af 2006, og åbnede sin karriere i klubben med en lang række mål, der førte klubben til andenpladsen i ligaen, og gjorde ham selv til ligaens topscorer. Desuden opnåede han sin debut i Champions League i en kamp mod den italienske klub Inter. Huntelaars succes fortsatte i de kommende sæsoner, og i 2008 blev han igen ligaens topscorer og desuden udnævnt til anfører i Ajax.

Real Madrid 
Huntelaars succes i Ajax Amsterdam medførte interesse fra udenlandske klubber, og pr. 1. januar 2009 blev han solgt til den spanske storklub Real Madrid C.F. for 20 millioner euro. På salgstidspunktet var Huntelaar i Madrid-klubben udset som en erstatning for den langtidsskadede landsmand Ruud van Nistelrooy. Han fik sin debut for klubben i en La Liga-kamp mod Villarreal CF den 4. januar 2009, og scorede sit første mål den 15. februar samme år mod Sporting de Gijón.

AC Milan 
Huntelaar skiftede til AC Milan i den italienske Serie A i august 2009. Opholdet her blev dog ikke nogen større succes, og efter kun en enkelt sæson, med syv scoringer i 25 ligakampe, valgte han at forlade Italien.

Schalke 04 
Huntelaar skrev i sommeren 2010 kontrakt med den tyske klub Schalke 04

Landshold 
Huntelaar debuterede for Hollands fodboldlandshold i en kamp mod Irland den 16. august 2006, og opnåede en flot debut, da han scorede to mål og lavede to assists i den hollandske sejr på 4-0. Huntelaar blev inkluderet i træner Marco van Bastens trup til EM 2008 i Østrig og Schweiz. Her scorede han et enkelt mål i hollændernes sidste puljekamp mod Rumænien, der blev vundet 2-0. Han var også med ved VM i 2010 i Sydafrika. Pr. 26. maj 2012 står Huntelaar noteret for 50 landskampe og 31 scoringer.

Eksterne henvisninger 
 Klaas-Jan Huntelaar på uefa.com

Fodboldspillere fra Holland
Fodboldspillere fra PSV Eindhoven
Fodboldspillere fra De Graafschap
Fodboldspillere fra SC Heerenveen
Fodboldspillere fra AFC Ajax
Fodboldspillere fra Real Madrid CF
Fodboldspillere fra AC Milan
Fodboldspillere fra Beşiktaş JK
Fodboldspillere fra FC Schalke 04
Deltagere ved det europæiske mesterskab i fodbold 2008
Deltagere ved verdensmesterskabet i fodbold 2010
Deltagere ved det europæiske mesterskab i fodbold 2012
Deltagere ved verdensmesterskabet i fodbold 2014